再游三峽贈文上人
作者：釋德洪
朝代：宋

paragraphs: 肉身大士延平公，眉毛如雪聲如鐘。
東坡醉眼亦多耳，信口呼作僧中龍。
坐令玉色煙巒裏，晨鐘暮鼓三千指。
而今滑冷撼不應，青燈白塔臨寒水。
上人談笑有精色，聞是延平坐中客。
紫霄峰下曾相逢，别來幾何頭已白。
地爐夜語尋前事，當日交游半生死。
與君等是三眠蠶，浮世百年那免此。
我尋舊游聊自娛，忽然見君懽有餘。
一笑且從吾所適，後會重來知有無。